ગણિત કે અંગ્રેજી જેવા વિષયો પર પ્રભુત્વ મેળવવા માટે ક્યારેય ગોખણપટ્ટી પણ મદદરૂપ થાય છે એવા લેખકના મંતવ્યમાં પણ સંમત થવાય એવું છે. પ્રાથમિક શિક્ષણ લેતું કોઈ પણ બાળક પોતાની સૂઝથી જ વધારે તો શીખતું હોય છે. પ્રેમાળ શિક્ષકનો અભાવ તેના ઘડતરમાં ક્યારેય નકારાત્મક ભાગ ભજવીને મોટી મુશ્કેલી પણ સરજી શકે તેનો અંદાજ પણ બક્ષીએ કરેલાં વર્ણનો પરથી આજનો શિક્ષક કરી શકે. એ સમયે લોકો અને શિક્ષણ પર ગાંધીજીના વિચારોની અસર વ્યાપક રીતે પડેલી ને એ કારણે શિક્ષકો અને વિદ્યાર્થીઓ ખાદીધારી તો બન્યા પણ શિક્ષકો ગાંધીવિચારને આચારમાં ન ઉતારી શક્યા એનો રંજ પણ બક્ષીની કલમે આલેખાયો છે. એક શિક્ષક પાસે સમાજની જે અપેક્ષા છે એને જ્યારે શિક્ષક જીવી શકતો નથી ત્યારે પછીની પેઢી પર એની જે માઠી અસરો પડતી હોય છે તેનો ખ્યાલ પણ બક્ષીએ નોંધેલી વિગતોમાંથી મળે છે જે પછીના શિક્ષકો માટે દિશાસૂચક બને છે.